મિશિગન સરોવરનાં જળ મૅક્કિનાક સામુદ્રધુની મારફતે હ્યુરોન સરોવરમાં ઠલવાય છે. સેન્ટ લૉરેન્સનો જળમાર્ગ તેને ઍટલાન્ટિક મહાસાગર સાથે જોડે છે. આ વિસ્તારમાંથી અનાજ, લાકડાં અને ખનિજ પેદાશો દુનિયાના ઘણા ભાગોમાં જાય છે. શિકાગો અને ઈલિનૉય નદીઓ આ સરોવરને મિસિસિપી નદી સાથે જોડે છે. મિશિગન રાજ્યમાં મિશિગન સરોવરકાંઠે આવેલાં મહત્વનાં બંદરોમાં એસ્કેનાબા, ફ્રૅન્કફર્ટ, ગ્રાન્ડ હેવન, લુડિંગ્ટન, મૅનિસ્ટી, મેનોમેની, મસ્કેગૉન, પોર્ટ ડોલોમાઈટ, પોર્ટ ઈન્લૅન્ડ અને સ્ટોનપૉર્ટનો સમાવેશ થાય છે. વિસ્કોન્સિન રાજ્યમાં આવેલાં ગ્રીન બૅ, કીવૉની, મેનિટોવૉક, મિલવૌકી, ઓકક્રીક, પોર્ટ વૉશિંગ્ટન, રેસિન અને શેબોયગન બંદરો પણ તેને કાંઠે આવેલાં છે. ગૅરી અને ઈન્ડિયાના હાર્બર તેના કાંઠા પરનાં ઈન્ડિયાના રાજ્યમાં બંદરો છે. શિકાગો અને વૉકીગન તેના કાંઠા પરનાં ઈલિનૉય રાજ્યનાં બંદરો છે.